Á annað hundrað þjóðarleiðtogar eru komnir til Glasgow í Skotlandi, eða á leið þangað, til að taka þátt í COP26, loftslagsráðstefnu Sameinuðu þjóðanna. Gestgjafinn Boris Johnson segir að grípa verði til aðgerða þegar í stað.
Yfir hundrað og tuttugu þjóðarleiðtogar eru komnir til Glasgow í Skotlandi til að taka þátt í tveggja daga leiðtogafundi um loftslagsmál. Nokkra vantar í hópinn, þar á meðal forseta Kína. Hann ætlar ekki að ávarpa fundinn um fjarbúnað, heldur láta sér nægja að senda skriflega yfirlýsingu.
Gestgjafi fundarins, Boris Johnson forsætisráðherra Bretlands, talaði tæpitungulaust þegar hann bauð leiðtogana velkomna klukkan tólf á hádegi. "Klukkuna vantar eina mínútu í miðnætti - sagði hann. Við verðum að grípa til aðgerða núna."
"Ef við lítum loftslagsbreytingar ekki alvarlegum augum í dag verður of seint fyrir börnin okkar að gera það á morgun, sagði Boris Johnson enn fremur."
Loftslagsráðstefna Sameinuðu þjóðanna, COP26, hófst í Glasgow í gær og stendur til 12. nóvember. Segja má að leiðtogar G20 ríkjanna svonefndu hafi þjófstartað þegar þeir komu saman til tveggja daga fundar í Rómarborg um helgina. Þar náðu þeir samkomulagi um það lykilmarkmið að takmarka hlýnun jarðar við eitt og hálft stig. Í yfirlýsingu fundarins er aðgerðum lofað vegna brennslu kola, en ekki sett fram skýr markmið um hvernig vinna eigi upp þá losun sem eftir er með mótvægisaðgerðum. Um áttatíu prósent af losun gróðurhúsalofttegunda kemur frá G20 ríkjunum.
Margir hafa lýst yfir efasemdum um árangur af loftslagsráðstefnunni. Furðu þykir sæta að Xi Jinping, forseti Kína, mæti ekki til leiðtogafundarins. Hann ætlar ekki einu sinni að ávarpa hann um fjarbúnað heldur lætur hann nægja að senda skriflega yfirlýsingu.
Á annað hundrað þjóðarleiðtogar eru komnir til Glasgow í Skotlandi, eða á leið þangað, til að taka þátt í COP26, loftslagsráðstefnu Sameinuðu þjóðanna. Gestgjafinn Boris Johnson segir grípa verði til aðgerða þegar í stað.